РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/434-21

26. октобар 2021. године

Б е о г р а д

З А П И С Н И К

18. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 25. ОКТОБРА 2021. ГОДИНЕ

Седница је почела у 9,05 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Милија Милетић, Станислава Јаношевић, Соња Тодоровић, Момир Стојилковић, Велибор Станојловић, Оља Петровић, Ненад Филиповић, Нандор Киш (заменик Арпада Фремонда) и Хаџи Милорад Стошић (заменик Јелисавете Вељковић).

Седници нису присуствовали чланови Одбора: Марко Зељуг, Љубинко Ракоњац, Дијана Радовић, Арпад Фремонд, Никола Кожовић и Јелисавета Вељковић.

Седници су присуствовали представници Министарства финансија: Мирјана Лукић и Драгана Ђорђевић, саветници у Сектору буџета; представници Министарства пољопривреде, шумарства и водопривреде: Сенад Махмутовић, државни секретар, Нада Божић, Управа за заштиту биља, Наташа Милић, Републичка дирекција за воде, Александра Ђорђевић, Управа за пољопривредно земљиште, Бојан Живковић, Управа за аграрна плаћања, Бошко Уметић, Управа за аграрна плаћања, Данијела Остојић, Управа за ветерину, Маја Андријашевић, Управа за ветерину, Даниела Стојановић, централа МПШВ и Саша Стаматовић, Управа за шуме.

Пре утврђивања дневног реда, његову допуну предложио је народни посланик Милија Милетић са тачком: Актуелна ситуација у вези са афричком кугом свиња која је присутна на терену југоисточне Србије.

Одбор већином гласова (2 за, 2 против, 8 није гласао) није прихватио овај предлог за допуну дневног реда.

Одбор је једногласно усвојио следећи

Д н е в н и р е д

1. Разматрање Предлога закона о изменама Закона о буџету Републике Србије за 2021. годину, Раздео 24 - Министарство пољопривредe, шумарства и водопривреде, који је поднела Влада (број 400-1843/21 од 22. октобра 2021. године).

Прва тачка дневног реда – Разматрање Предлога закона о изменама Закона о буџету Републике Србије за 2021. годину, Раздео 24 - Министарство пољопривредe, шумарства и водопривреде

Држави секретар у Министарству пољопривреде, шумарства и водопривреде Сенад Махмутовић је навео да је предложеним ребалансом буџета за ово Министарство предвиђено да се определи 60 милијарди 271 милион динара, што је у односу на укупне текуће апропријације повећање од једне милијарде и 23 милиона динара, а у односу на ребаланас из априла ове године, за скоро две милијарде динара. Највише средстава је опредељено за субвенције, директна плаћања пољопривредницима и за мере подршке руралног развоја. Државни секретар се захвалио члановима Одбора, који су дали значајан допринос да средства намњена за пољпривреду буду што већа.

Представница Министарства финансија Драгана Ђорђевић упознала је чланове Одбора са предложеним ребалансом буџета, наводећи да је за Министаство пољопривреде, шумарства и водопривреде опредељено 4,71% у укупним пореским приходима.

У дискусији су учествовали народни посланици Маријан Ристичевић и Милија Милетић.

Одбор је једногласно, а на основу члана 173. став 1. Пословника Народне скупштине закључио да поднесе Народној скупштини следећи

И з в е ш т а ј

Одбор је у складу са чланом 173. став 2. Пословника Народне скупштине одлучио након гласања да предложи Одбору за финансије, републички буџет и контролу трошења јавних средстава да прихвати у начелу Предлог закона о изменама Закона о буџету Републике Србије за 2021. годину, Раздео 24 - Министарство пољопривреде, шумарства и водопривреде, који је поднела Влада.

За известиоца Одбора на седници Одбора за финансије, републички буџет и контролу трошења јавних средстава одређен је Маријан Ристичевић, председник Одбора.

Пошто других питања и предлога није било, седница је закључена у 9,30часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић